KIRJALLINEN KYSYMYS E-1685/99 esittäjä(t): Hanja Maij-Weggen (PPE-DE) komissiolle. Uzbekistanin ihmisoikeustilanne.



Virallinen lehti nro 203 E , 18/07/2000 s. 0023 - 0023



KIRJALLINEN KYSYMYS E-1685/99 esittäjä(t): Hanja Maij-Weggen (PPE-DE) komissiolle (22. syyskuuta 1999) Aihe: Uzbekistanin ihmisoikeustilanne Onko komissio lähestynyt Takentia äskettäin alueen ihmisoikeustilanteen huononemisen vuoksi? Mitä on tapahtunut Adilov -ihmisoikeusjärjestön aktivisteille, kuten Kasimovalle ja Adiloville? Mikä tulee olemaan EU:n kanta Uzbekistanin suhteen Wienissä 20.9.1.10. pidettävässä Etyj-konferenssissa? Mihin toimiin komissio aikoo ryhtyä muun muassa EU:n ja Uzbekistanin välisten yhteistyöohjelmien suhteen, kun maan ihmisoikeustilanne on yhä niin huono? Christopher Pattenin komission puolesta antama vastaus (13. lokakuuta 1999) Euroopan unioni on huolestunut ihmisoikeustilanteen huononemisesta Uzbekistanissa. Suomen puheenjohtajuuskaudella 8. heinäkuuta 1999 ja 26. elokuuta 1999 Uzbekistanin viranomaisia on lähestytty useaan otteeseen tästä asiasta. Yhteydenpito on koskenut erityisesti Ardzinovin, riippumattoman ihmisoikeusjärjestön puheenjohtajan, ja muiden ihmisoikeuksia puolustavien kansalaisten väkivaltaista kohtelua. Komissio on pannut erityisesti merkille Uzbekistanin yleisen ihmisoikeustilanteen huononemisen Takentissa helmikuussa 1999 tehtyjen pommi-iskujen jälkeen. Komissio ja Euroopan unioni ovat aktiivisesti seuranneet tämän jälkeen aloitettuja oikeudenkäyntejä. Puheenjohtajamaana toimiva Suomi on erityisesti huomauttanut Uzbekistanin hallitukselle ihmisoikeusrikkomuksista oikeudenkäynnissä Mohammed ja Rashid Bekzhonia ja neljää muuta syytettyä vastaan. Komissio on huolellisesti tarkastellut suurlähettiläs Höynckin raporttia. Höynck on Euroopan turvallisuus- ja yhteistyöjärjestön (Etyj) puheenjohtajan henkilökohtainen edustaja. Komissio osallistui aktiivisesti 9. syyskuuta 1999 Etyjin pysyvän neuvoston kokoukseen, jossa käsiteltiin Keski-Aasian kysymyksiä ja jossa kyseinen raportti esitettiin. Komissio korosti ihmisoikeuksien kunnioittamisen olevan keskeinen osa Euroopan yhteisön toimintaa. Brysselissä 13. syyskuuta 1999 Uzbekistanin kanssa pidetyssä ensimmäisessä yhteistyöneuvoston kokouksessa Euroopan unionin edustajat huomauttivat jälleen Uzbekistanin valtuustolle maan ihmisoikeustilanteesta ja uskonnonvapauden puuttumisesta. Euroopan unionin puheenjohtajavaltio muistutti erityisesti, että syyllisyyden osoittavan todistusaineiston esitystapa ja syytettyjen puolustus viimeaikaisissa oikeudenkäynneissä ovat herättäneet epäilyjä. Puheenjohtajavaltio pyysi myös Uzbekistanin viranomaisia tutkimaan tiettyjä tapauksia, jotka koskevat turvallisuusyksiköiden väkivaltaisia otteita poliittisia oikeuksia ja ihmisoikeuksia puolustavia henkilöitä kohtaan. Euroopan unioni toisti olevansa huolestunut uskonnollisista tai poliittisista syistä tehdyistä vangitsemisista sekä vankiloiden olosuhteista. Komissio on ilmoittanut Uzbekistanin viranomaisille, että seuraavat parlamenttivaalit on käytävä Etyjin yhteydessä määriteltyjen demokraattisten periaatteiden mukaisesti, että tiedotusvälineiden sananvapaus on taattava ja että kansalaisjärjestöjen aktiivinen osallistuminen on välttämätöntä. Komissio on lisäksi ilmoittanut, että kumppanuus- ja yhteistyösopimuksen VII osaston 68 artiklassa mainitaan kaikki nämä yhteistyötä koskevat periaatteet, joita Uzbekistanin on noudatettava. Lisäksi komissio on täsmentänyt, että Tacis-ohjelman yhteydessä kehitetään demokratiaa edistäviä ohjelmia yhteistyössä Etyjin ja ihmisoikeuksien toimiston (ODIHR) kanssa.